海药云:生西域。粗细有筋,或如笔管,有节纹理。其黄色多涎。梵云呼为阿输乾陁。味甘,微温,有小毒。主风,补暖腰脚,清安五脏,强筋骨,消食。久服轻身,益颜色。自武城来,蜀中诸州皆有。叶似茅,故名曰仙茅。味辛,平。宣而复补,无大毒,有小热,有小毒。主丈夫七伤,明耳目,益筋力,填骨髓,益阳不倦。用时竹刀切,糯米泔浸。雷公云:凡采得后,用清水洗令净,刮上皮,于槐砧上用铜刀切豆许大,却用生稀布袋盛,于乌豆水中浸一宿,取出用酒湿拌了蒸,从巳至亥,取出曝干。勿犯铁,斑人须鬓。
语义